ธอส.เปิดศักราชใหม่ เอาใจคนรักการออมเปิดตัวฝากประจำ 12 เดือนแบบขั้นบันได
ธนาคารอาคารสงเคราะห์ (ธอส.) เปิดตัวทำผลิตภัณฑ์ "เงินฝากประจำ 12 เดือนแบบขั้นบันได (Step Up)" มอบอัตราดอกเบี้ยสูงเป็นของขวัญปีใหม่ 2559 ให้แก่ผู้รักการออม ด้วยอัตราดอกเบี้ยสูงสุดถึง 3.25% ต่อปี(อัตราดอกเบี้ยเฉลี่ย 2.0 % ต่อปี) รับดอกเบี้ยรายเดือน เงื่อนไขฝากขั้นต่ำ 10,000 บาท รับเปิดบัญชีและรับฝากเงินได้ตั้งแต่วันนี้ถึง 15 มีนาคม 2559
12 ม.ค. 2559

นางไลวรรณ ปองเสงี่ยม รองกรรมการผู้จัดการ รักษาการในตำแหน่งกรรมการผู้จัดการธนาคารอาคารสงเคราะห์ (ธอส.) เปิดเผยว่า เพื่อเป็นการสนับสนุนการออมภาคประชาชนซึ่งถือเป็นส่วนสำคัญอย่างหนึ่งที่จะเพิ่มโอกาสในการมีที่อยู่อาศัยเป็นของตนเองในอนาคต ธอส.จึงได้จัดทำผลิตภัณฑ์ “เงินฝากประจำ 12 เดือนแบบขั้นบันได (Step Up)”
ซึ่งมอบอัตราดอกเบี้ยเงินฝากสูงเป็นของขวัญปีใหม่ 2559 ให้แก่ผู้ที่รักการออม โดยเดือนที่ 1-4 รับอัตราดอกเบี้ย 1.25% ต่อปี เดือนที่ 5-8 รับอัตราดอกเบี้ย 1.50% ต่อปี และเดือนที่ 9-12 รับอัตราดอกเบี้ยสูงถึง 3.25% ต่อปี (อัตราดอกเบี้ยเฉลี่ย 2.0 % ต่อปี) ธนาคารจ่ายดอกเบี้ยรายเดือนนับจากวันที่ฝาก เงื่อนไขเพียงเปิดบัญชีเงินฝากครั้งแรกและจำนวนเงินฝากครั้งต่อไปขั้นต่ำรายการละ 10,000 บาท รับเปิดบัญชีได้ที่ธนาคารอาคารสงเคราะห์ทุกสาขาทั่วประเทศตั้งแต่วันนี้ถึง 15 มีนาคม 2559
ทั้งนี้ ลูกค้าที่สนใจเปิดบัญชี เงินฝากประจำ 12 เดือนแบบขั้นบันได (Step Up) สามารถติดต่อสอบถามรายละเอียดเพิ่มเติมได้ที่ธนาคารอาคารสงเคราะห์ทุกสาขาทั่วประเทศ หรือศูนย์ลูกค้าสัมพันธ์ (Call Center) โทร 0-2645-9000 หรือ www.ghbank.co.th และ Facebook fanpage ธนาคารอาคารสงเคราะห์